Dôvodová správa

Všeobecná časť:

Cieľom predloženého návrhu je vytvoriť stabilné podmienky pre činnosti v zdravotníctve, zastavenie rastu dlhu a zabezpečenie vyrovnanej bilancie v zdravotníckom sektore. Zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov definuje pojem „zdravotná starostlivosť poskytovaná na základe povinného zdravotného poistenia“ a pojem „preventívna zdravotná starostlivosť“. Zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov definuje podmienky poskytovania zdravotnej starostlivosti vrátane liekov, zdravotníckych pomôcok a dietetických potravín poskytovaných na základe povinného zdravotného poistenia tzv. solidárny balík a služby súvisiace s poskytovaním zdravotnej starostlivosti. Zároveň vymedzuje zdravotnú starostlivosť poskytovanú na základe zmluvného pripoistenia tzv. doplnkovú zdravotnú starostlivosť s určením spôsobu jej poskytovania a financovania. 

	Zákon Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov v nadväznosti na zákon o zdravotnej starostlivosti a liečebný poriadok vychádza z dvoch typov zdravotného poistenia - povinného zdravotného poistenia založeného na princípe solidárnosti,  ktoré budú vykonávať zdravotné poisťovne na základe povolenia vydaného regulačným orgánom bez limitácie počtu poistencov. Na jeho základe sa bude financovať  tzv. solidárny balík, ktorého súčasťou bude aj financovanie siete rýchlej zdravotnej pomoci a zmluvného pripoistenia.

	Návrh definuje podmienky pre poskytovanie tzv. sociálnej medicíny zahrňujúce  u osôb, ktoré sa ocitli v hmotnej a sociálnej núdzi, možnosť úhrady preukázaných nákladov zdravotnej starostlivosti poskytovanej nad rámec tzv. solidárneho balíka, nákladov služieb súvisiacich s poskytovaním zdravotnej starostlivosti a ďalších ustanovených služieb a poplatkov napr. poplatok za vydanie lieku, zdravotníckej pomôcky a dietetickej potraviny, náklady za pobyt sprievodcu, náklady leteckej dopravy.

	V návrhu sa súčasne mení proces  kategorizácie liekov, ktorých rýchle zaradenie do zoznamu umožňuje zníženie ceny liekov v porovnateľnej skupine  liekov.

	Zavádza sa poplatok za stravovanie a pobyt na lôžku v zdravotníckom zariadení ústavnej starostlivosti, poplatok za návštevu odborného lekára-špecialistu, poplatok za vydanie lieku, zdravotníckej pomôcky a dietetickej potraviny predpísanej na lekársky predpis alebo lekársky poukaz; poplatok je súčasťou fakturácie za vydané lieky, zdravotnícke pomôcky a dietetické potraviny a za štatistické spracovanie v zdravotných poisťovniach. Zavádza sa úhrada za použitie dopravnej služby.

	Ustanovuje sa spôsob vydávania zoznamu liekov, zoznamu zdravotníckych pomôcok a zoznamu dietetických potravín.

	Zabezpečuje sa rovnosť postavenia všetkých zdravotníckych zariadení tým, že sa upúšťa od možnosti lekárne a výdajne zdravotníckych  pomôcok nemať so zdravotnou poisťovňou uzavretý zmluvný vzťah.

	Návrh deklaruje zámer zvyšovať akcieschopnosť systému poskytovania zdravotnej starostlivosti zodpovedajúceho potrebám občanov pri zohľadnení reálnych finančných zdrojov.

Doložka zlučiteľnosti

návrhu zákona s právom Európskych spoločenstiev a právom Európskej únie

1. Navrhovateľ:           Poslanec Národnej rady Slovenskej republiky

2. Názov:                Návrh zákona, ktorým sa mení a dopĺňa  zákon Národnej rady Sloven-skej  republiky č. 277/1994 Z.z. o zdravotnej starostlivosti v znení neskorších predpisov a o zmene a doplnení niektorých zákonov

3.   Záväzky Slovenskej republiky vo vzťahu k Európskym spoločenstvám a Európskej únii:
a)	Návrh zákona nie je prioritou aproximácie práva podľa Európskej dohody  o pridružení.
Problematika návrhu zákona nie je prioritou aproximácie práva podľa    aktualizovaného znenia NPAA.
Problematika návrhu zákona nie je prioritou v rámci Partnerstva pre vstup.
Problematika návrhu zákona nie je prioritou v rámci screeningu.
Problematika návrhu zákona nepatrí medzi priority v Príprave asociovaných krajín Strednej a Východnej Európy na integráciu do vnútorného trhu EÚ odporúčané v Bielej knihe.
Návrh zákona nie je úlohou zahrnutou do Plánu legislatívnych úloh vlády Slovenskej republiky na rok 2002.
Návrh zákona nepatrí medzi prioritné úlohy vlády Slovenskej republiky vyplývajúce z Pravidelnej správy Európskej komisie o stave pripravenosti Slovenskej republiky na členstvo v EÚ z 13. novembra 2001.

b)	Zo schválených negociačných pozícií nevyplývajú žiadne záväzky pre Slovenskú republiku vo vzťahu k problematike upravovanej v návrhu zákona.

4.  Problematika návrhu právneho predpisu nie je upravená v práve Európskych spoločenstiev  a v práve Európskej únie.

5. Vyjadrenie stupňa zlučiteľnosti s právom EÚ: Vzhľadom na bod 4 vyjadrenie stupňa zlučiteľnosti je bezpredmetné.

6. Gestorstvo (spolupracujúce rezorty): Na návrh zákona sa nevzťahuje uznesenie vlády č. 962/2001 z 10. októbra 2001.

7. Účasť expertov EÚ a domácich  expertov pri príprave návrhu zákona: Bez účasti expertov.

 Osobitná časť:

Článok I

K bodu 1:
Doterajšia definícia zdravotnej starostlivosti „starostlivosť o ochranu, zachovanie a navrátenie zdravia“ sa z dôvodu prispôsobenia definícii zdravia prijatej Svetovou zdravotníckou organizáciou zovšeobecňuje na „starostlivosť o zdravie osoby“, keď pod zdravím sa v zmysle definície SZO rozumie stav úplnej fyzickej pohody a psychickej pohody a harmonickej rovnováhy. 
Keďže tehotenstvo, pôrod a šestonedelie sa nepovažujú za chorobu, ale za prirodzený fyziologický stav, z dôvodu zamedzenia pochybností pri posudzovaní reality v konkrétnych prípadoch sa definícia zdravia dopĺňa aj o konštatovanie tejto skutočnosti. 
Z dôvodu zamedzenia pochybností v aplikačnej praxi, či každý čin akejkoľvek osoby, ktorého výsledkom môže vedomé alebo nevedomé zabezpečenie zdravia inej osoby, je potrebné považovať za zdravotnú starostlivosť, sa ustanovuje, že zdravotnou starostlivosťou je len taká činnosť vedúca k zabezpečeniu zdravia osoby, ktorú s týmto zámerom uskutočňuje osoba, ktorá získala kvalifikáciu na poskytovanie zdravotnej starostlivosti (zdravotnícky pracovník).
Odlišujú sa činnosti vykonávané ako zdravotná starostlivosť od činností, ktoré s vykonávaním zdravotnej starostlivosti súvisia. Takáto úprava umožňuje nadväzne v zákone o Liečebnom poriadku riešiť problém úhrady činností súvisiacich s poskytovaním zdravotnej starostlivosti mimo prostriedkov povinného zdravotného poistenia.
Riešenie problematiky poskytovania zdravotnej starostlivosti členom lodnej posádky, ochrany zdravia ľudí a lekárenskej starostlivosti sa odkazuje na osobitné predpisy.

K bodu 2:
Legislatívno-technická úprava vzhľadom na bod 7.

K bodom 3 a 14:
Keďže predmetom zákona o zdravotnej starostlivosti nie je úprava financovania a spôsob úhrady zdravotnej starostlivosti, zosúlaďuje sa toto ustanovenie s Čl. 40 Ústavy SR a úprava podmienok poskytovania zdravotnej starostlivosti na základe zdravotného poistenia sa odkazuje na zákon Národnej rady Slovenskej republiky č. 98/1995 Z. z. o Liečebnom poriadku.

K bodu 4:
Vypúšťa  sa nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou. 

K bodu 5:
Nadväzne na nové znenie ustanovenia § 2 odsek 4 a z dôvodu zamedzenia využívania záchrannej zdravotnej služby na nenáležitú prepravu osôb sa upresňuje rozsah prepravy vykonávanej záchrannou zdravotnou službou tak, že ide o prepravu osôb, ľudských tkanív, orgánov a darcov orgánov na účely transplantácie, preprava krvi a krvných derivátov, liekov, zdravotníckej techniky a zdravotníckych pracovníkov len v prípade, že ich preprava súvisí s poskytovaním takej zdravotnej starostlivosti, pri ktorej odklad jej poskytnutia bezprostredne ohrozuje život osoby.

K bodu 6:
Podľa zákona č. 92/1991 Zb. o prevode majetku štátu na iné osoby v platnom znení sa t. č. privatizujú aj zdravotnícke zariadenia označované podľa doterajších právnych predpisov ako sanatóriá. Keďže zatiaľ absentuje komplexná úprava, ktorá by definovala jednotlivé typy a druhy zdravotníckych zariadení a je potrebné urgentne riešiť možnosť vydávania povolení na poskytovanie zdravotnej starostlivosti v takomto neštátnom zdravotníckom zariadení, navrhuje sa do sústavy zdravotníckych zariadení vložiť „sanatóriá“ ako špecifický druh  odborných liečebných ústavov.

K bodu 7:
Nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou sa vypúšťa ďalšie ustanovenie, ktoré nezodpovedá novej definícii.

K bodu 8:
Legislatívno-technická úprava vo vzťahu k bodu 7.

K bodu 9:
Vzhľadom na nevyhnutnosť pokračovania činnosti Ústavu zdravotníckych informácií a štatistiky v Bratislave aj po 1. januári 2003 (16. bod) upravuje sa ustanovenie, podľa ktorého bude môcť ministerstvo zdravotníctva aj po 1. januári 2003 zriadiť takýto ústav a žiadať od neho poskytnutie potrebných štatistických údajov.

K bodu 10:
Nadväzne na bod 6 sa upravuje, že pôsobnosť na povolenie poskytovania zdravotnej starostlivosti v privatizovanom sanatóriu bude analogická s pôsobnosťou na povoľovanie činnosti neštátnych odborných liečebných ústavov, t.j. v kompetencii ministerstva zdravotníctva. Umožní to plynulé zavŕšenie procesu privatizácie vydaním povolenia na orgáne, na ktorom bol proces privatizácie pôvodne iniciovaný.

K bodu 11:
Nadväzne na nové znenie ustanovenia § 2 odsek 4, podľa ktorého doprava nie je zdravotnou starostlivosťou sa vypúšťa ďalšie ustanovenie, ktoré nezodpovedá novej definícii.

K bodu 12:
Legislatívno-technická úprava vo vzťahu k bodu 11.

K bodu 13:
Z dôvodu racionalizácie procesu správneho konania sa vypúšťa zdravotnícky obvod z povinných náležitostí vydávaného povolenia na poskytovanie zdravotnej starostlivosti. Vymenúvanie jednotlivých ulíc, obcí a miest, pre ktoré je zdravotnícke zariadenie povinné poskytovať zdravotnú starostlivosť na základe povinného zdravotného poistenia priamo v povolení je vzhľadom na právo slobodnej voľby lekára a zdravotníckeho zariadenia neprimerané. Spôsobuje, že popri spracúvaní informácií o zdravotníckom obvode ostatné doklady potrebné k vydaniu rozhodnutia o povolení v priebehu jeho vyhotovovania zastarávajú, je potrebné ich obnovovať a znovu dokladať, čo neúmerne zaťažuje žiadateľa. Naviac je aj mimoriadne pracné, nakoľko príslušný správny orgán musí každý doklad opätovne posúdiť z pohľadu nových skutočností a pri tzv. väčších zdravotníckych zariadeniach je výslovné uvedenie zdravotníckeho obvodu vo vydávanom povolení pre jeho rozsah prakticky nerealizovateľné. Vymedzenie zdravotníckeho obvodu bude riešené v samostatnom administratívnom konaní ako súčasť spisovej dokumentácie viažucej sa k vydanému povoleniu vedenej na príslušnom správnom orgáne a to s odkazom na nové navrhované ustanovenie § 74 odsek 1 písm. p).   

K bodu 15:
Z dôvodu zamedzenia diskriminácie občanov Slovenskej republiky z možného rôzneho postupu samosprávnych krajov pri vykonávaní preneseného výkonu štátnej správy na úseku zdravotníctva sa ministerstvu zdravotníctva umožňuje zjednotiť ich postup v prípade potreby (napríklad v prípade vydávania povolení na poskytovanie zdravotnej starostlivosti v novovznikajúcich typoch alebo druhoch zdravotníckych zariadení, v ktorých zatiaľ nebolo možné získať aplikačnú skúsenosť, v prípade sporných alebo neúplných náležitostí vydávaného povolenia a podobne).

K bodu 16: 
Z dôvodu zabezpečenia kontinuity štatistických zisťovaní (zber a spracovanie), zabezpečenia jednotného postupu zdravotníckych zariadení pri vykazovaní údajov a zjednocovania nástrojov používaných na vykazovanie a spracovanie údajov si ministerstvo zdravotníctva môže zriadiť organizáciu, ktorá má skúsenosti s touto činnosťou v zdravotníctve - Ústav zdravotníckych informácií a štatistiky v Bratislave - vkladá medzi organizácie ministerstva zdravotníctva, ktoré si zriaďuje na plnenie svojich  osobitných úloh v oblasti štatistiky.

K bodu 17:
Vzhľadom na to, že dopravná zdravotná služba podľa novej navrhovanej definície zdravotnej starostlivosti prestáva byť zdravotnou starostlivosťou, vypúšťa sa ustanovenie, ktoré ukladalo doterajším prepravcom získať povolenie na poskytovanie zdravotnej starostlivosti.

K bodu 18:
Umožňuje sa aj zdravotníckym zariadeniam, ktoré prešli procesom privatizácie, nielen tým, ktoré prešli procesom transformácie alebo procesom prechodu podľa osobitných predpisov rovnako poskytovať zdravotnú starostlivosť a získať povolenie najneskôr do 1. januára 2007.

K bodu 19:
Umožňuje sa osobám vykonávajúcim dopravnú zdravotnú službu na základe živnostenského listu získaného na poskytovanie nepravidelnej prepravy osôb podľa doterajších predpisov, túto službu naďalej na základe živnostenského listu poskytovať.

Článok II

K bodu 1:
Ustanovujú sa v súlade s Čl. 40 Ústavy Slovenskej republiky podmienky poskytovania zdravotnej starostlivosti bezplatne na základe zdravotného poistenia. Súčasne sa ustanovujú aj podmienky poskytovania zdravotnej starostlivosti za čiastočnú úhradu osoby alebo za priamu úhradu osoby, podmienky poskytovania zdravotnej starostlivosti na základe zmluvného pripoistenia a podmienky poskytovania služieb súvisiacich s poskytovaním zdravotnej starostlivosti za priamu úhradu.

K bodu 2:
Ustanovuje sa definícia zdravotnej starostlivosti poskytovanej bezplatne na základe zdravotného poistenia, za ktorú sa považuje zdravotná starostlivosť poskytovaná na základe povinného zdravotného poistenia alebo zmluvného pripoistenia. 
Ustanovuje sa definícia zdravotnej starostlivosti poskytovanej za priamu úhradu od osoby, za ktorú sa považuje zdravotná starostlivosť, ktorá presahuje rámec starostlivosti poskytovanej bezplatne alebo síce spadá do zdravotnej starostlivosti poskytovanej bezplatne, ale nesleduje liečebný účel a osoba o jej poskytnutie výslovne požiadala alebo tiež taká zdravotná starostlivosť, ktorá sa poskytuje v záujme inej fyzickej osoby alebo právnickej osoby (zamestnávateľ, komerčná poisťovňa, úrad práce, sociálna poisťovňa). 
Ustanovuje sa definícia zdravotnej starostlivosti poskytovanej na čiastočnú úhradu.Ustanovuje sa definícia služieb súvisiacich s poskytovaním zdravotnej starostlivosti ako služieb, ktoré nie sú zdravotnou starostlivosťou a teda nemôžu byť poskytované bezplatne na  základe povinného zdravotného poistenia s výnimkou taxatívne vymenovaných prípadov (ubytovanie dojčaťa prijatého s chorou matkou a ubytovanie a strava matky prijatej s chorým dojčaťom do ústavnej starostlivosti, preprava na pitvu a preprava z pitvy). Takáto úprava umožňuje zamedziť „nadužívaniu“ zdravotnej starostlivosti. Zvyšuje sa motivácia pacienta prevziať zodpovednosť za vlastné zdravie a zvážiť svoje rozhodnutie vyhľadať alebo žiadať poskytnutie zdravotnej starostlivosti opakovane alebo z dôvodov nesúvisiacich s poskytovaním zdravotnej starostlivosti tzv. sociálna hospitalizácia. 

K bodu 3:
Umožňuje sa, aby osobám v stave hmotnej núdze alebo sociálnej núdze, ktoré nie sú schopné uhradiť zdravotnú starostlivosť poskytnutú nad rámec bezplatnej zdravotnej starostlivosti alebo služby súvisiace so zdravotnou starostlivosťou z vlastných zdrojov, mohla túto starostlivosť uhradiť poistencovi príslušná zdravotná poisťovňa. 

K bodu 4:
Analogicky s úpravou rozsahu liekov,  zdravotníckych pomôcok a dietetických potravín umožňuje sa upraviť rozsah zdravotnej  starostlivosti poskytovanej bezplatne a za čiastočnú úhradu  na základe povinného zdravotného poistenia. Takéto riešenie umožňuje výkony poskytované bezplatne meniť pružnejšie ako je doterajšia právna úprava a prispôsobovať ich zisteniam o zdravotnom stavu populácie, aktualizovať vo vzťahu k vývoju nových metód a technológií, vývoju v oblasti liekovej politiky a podobne.
V prípade, že sa výkony inak poskytované bezplatne na základe zdravotného poistenia, poskytnú na účely sociálneho zabezpečenia, nezamestnanosti a dávok sociálnej pomoci, zdravotná starostlivosť sa poskytne na náklady objednávateľa, keďže nesleduje liečebný účel. 
Zároveň sa umožňuje osobe pripoistiť sa na poskytovanie takej zdravotnej starostlivosti, ktorá presahuje rámec zdravotnej starostlivosti poskytovanej bezplatne na základe povinného zdravotného poistenia tak, že si s príslušnou poisťovňou dohodne rozsah zdravotnej starostlivosti, na ktorú sa pripoisťuje.
Ustanovuje sa, že náklady zdravotnej starostlivosti poskytovanej  bezplatne na základe povinného zdravotného poistenia zmluvným zdravotníckym zariadením uhrádza príslušná zdravotná poisťovňa spôsobom a vo výške, ktorý jej určí cenový výmer Ministerstva financií SR.
Ustanovuje sa, že náklady zdravotnej starostlivosti poskytovanej  bezplatne na základe zmluvného pripoistenia a náklady zdravotnej starostlivosti poskytovanej  bezplatne na základe povinného zdravotného poistenia nezmluvným zdravotníckym zariadením, uhrádza príslušná zdravotná poisťovňa spôsobom a vo výške vypočítanej podľa zákona o cenách. 
Ustanovuje sa, že náklady zdravotnej starostlivosti poskytovanej nad rámec zdravotného poistenia a náklady zdravotnej starostlivosti nesledujúcej liečebný účel a poskytovanej v záujme fyzických osôb alebo právnických osôb uhrádza táto fyzická osoba alebo právnická osoba spôsobom a vo výške vypočítanej podľa zákona o cenách. 
Takáto úprava a možnosť použitia „zmluvnej ceny“ v ustanovených prípadoch umožňuje zohľadniť reálne náklady zdravotníckeho zariadenia vynaložené na poskytnutie zdravotnej starostlivosti.

K bodu 5:
Zavádzajú sa poplatky za služby súvisiace s poskytovaním zdravotnej starostlivosti v zdravotníckom zariadení ústavnej zdravotnej starostlivosti súhrnne vo výške 60 Sk (30 Sk strava a 30 Sk ubytovanie) za jeden deň ústavnej starostlivosti, manipulačný poplatok za využitie ambulantnej sekundárnej zdravotnej starostlivosti vo výške 30 Sk a úhrada za použitie dopravy zdravotníckeho zariadenia na prevoz osoby do a zo zdravotníckeho zariadenia sa odkazuje na „zmluvnú cenu“.

K bodu 6:
Zosúlaďuje sa terminológia so zákonom o zdravotnej starostlivosti (§ 54), podľa ktorého zdravotnú starostlivosť poskytujú zdravotnícki pracovníci.

K bodu 7:
	V doteraz platnej kategorizácii liekov bola pevne určená úhrada lieku na základe zdravotného poistenia a menila sa suma doplatku pacienta v závislosti od skutočnej predajnej ceny v lekárni. Navrhovaná úprava ustanovuje, že doplatok pacienta bude pevne určený a pri zmene ceny sa zmení úhrada zdravotnej poisťovne. 
 
K bodom  8:
     Upravuje sa predpisovanie a výdaj dietetických potravín na osobitné medicínske účely, ktoré sú uhrádzané na základe povinného zdravotného poistenia obdobným spôsobom ako predpisovanie liekov.

K bodu  9:
     Ukladá sa povinnosť zmluvným lekárňam a výdajniam zdravotníckych pomôcok vydávať lieky, zdravotnícke pomôcky a dietetické potraviny. Zabezpečuje sa rovnosť postavenia všetkých zdravotníckych zariadení tým, že sa upúšťa sa od možnosti lekárne a výdajne zdravotníckych pomôcok nemať so zdravotnou poisťovňou uzavretý zmluvný vzťah. 

K bodom 10 a 11:
     Zavádza sa poplatok za vydanie lieku, dietetickej potraviny a zdravotníckej pomôcky predpísanej na lekársky poukaz resp. lekársky predpis vo výške 20 Sk. Uvádza sa účel poplatku. Poplatok nemá charakter poplatku za poskytovanie zdravotnej starostlivosti. Je súčasťou fakturácie za vydané lieky a zdravotnícke pomôcky a za štatistické spracovanie v zdravotných poisťovniach.

K bodu 12:
	Legislatívno-technická úprava.

K bodu 13:
Ustanovuje sa, že z prostriedkov povinného zdravotného poistenia sa uhrádza záchranná zdravotná služba pri chorobných stavoch a úrazoch, pri ktorých odklad poskytnutia tejto starostlivosti  bezprostredne  ohrozuje  život  osoby,  a s tým súvisiaca preprava osôb, ľudských tkanív, orgánov a darcov   orgánov   na   účely transplantácie, preprava  krvi  a krvných derivátov,  liekov,  zdravotníckej techniky a zdravotníckych pracovníkov; jej  súčasťou  je  rýchla  zdravotná  pomoc  a letecká záchranná zdravotná služba. Na zamedzenie zneužívania záchrannej zdravotnej služby na prepravu osôb, ktorú môže realizovať bežný prepravca (držiteľ oprávnenia na dopravnú službu v zdravotníctve) a tým zamedzenie neprimeraného zvýšenia výdavkov na záchrannú zdravotnú službu z titulu zrušenia dopravnej zdravotnej služby ako zdravotnej starostlivosti a zdravotníckeho zariadenia sa ustanovuje, že ošetrujúci lekár môže použiť vozidlá záchrannej zdravotnej služby na prevoz poistenca medzi zdravotníckymi zariadeniami len v prípade, že stav pacienta vyžaduje poskytovanie zdravotnej starostlivosti typickej pre záchrannú zdravotnú službu v zmysle jej definície.

K bodu  14:
Z dôvodu ochrany života a zdravia pacientov zaradených do chronického dialyzačného programu alebo transplantačného programu uhrádza sa na základe povinného zdravotného poistenia aj preprava takéhoto poistenca na zdravotné výkony súvisiace s dialyzačným alebo transplantačným programom.

K bodu 15:
Veta sa vypúšťa z dôvodu, že úprava sa subsumuje pod navrhované ustanovenie § 34 (bod 17).

K bodu 16:
Ustanovenie sa vypúšťa z dôvodu, že úprava sa subsumuje pod navrhované ustanovenie § 34 (bod 17).

K bodu 17:
Ustanovujú sa zdravotné výkony, ktoré vyžadujú fyzické osoby alebo právnické osoby (orgány činné v občianskom súdnom konaní, trestnom konaní, správnom konaní alebo v konaní, ktoré k nemu vyústi, atď.) na iné ako liečebné účely; ide o výkony, ktoré nie sú hradené na základe povinného zdravotného poistenia.

K bodu  18:
Výrobcom sa dáva možnosť pred zaradením do zoznamu liekov znížiť cenu liekov a túto cenu uviesť v zozname liekov. Doteraz sa v zozname liekov uvádza len maximálna cena lieku v lekárni.

                        K bodu 19:
Ustanovením sa administratívne zjednodušuje kategorizácia generických liekov, ktorých rýchle zaradenie do zoznamu umožňuje zníženie ceny liekov v porovnateľnej skupine liekov.

K bodu 20:
     Spresňuje sa znenie ustanovenia.

K bodu 21:
     Navrhuje sa nové zloženie Kategorizačnej komisie  pre lieky a Kategorizačnej rady pre lieky. Zvyšuje sa oproti doterajšiemu stavu počet zástupcov zdravotných poisťovní (z každej zdravotnej poisťovne jeden člen). Znižuje sa počet odborníkov o dvoch. Oproti doterajšiemu stavu sa budú menovať aj náhradníci členov, aby sa zabezpečila funkčnosť v prípade neprítomnosti člena.

K bodu 22:
     Dopĺňa sa ustanovenie o možnosť zmeny zaradenia v zozname liečiv a liekov.

K bodu 23:
     Ministerstvu zdravotníctva sa dáva možnosť rozhodnúť o zmene zaradenia lieku v zozname liečiv a liekov aj bez návrhu žiadateľa. Zabraňuje sa výrobcom meniť cenu lieku počas platnosti zoznamu liekov.

K bodu 24:
     Ustanovenie sa aktualizuje podľa najnovších platných právnych predpisov o uvádzaní zdravotníckych pomôcok na trh.

K bodu 25:
     Spresňuje sa znenie ustanovenia.

K bodu 26:
       Navrhuje sa nové zloženie Kategorizačnej komisie  pre zdravotnícke pomôcky a Kategorizačnej rady pre zdravotnícke pomôcky. Zvyšuje sa oproti doterajšiemu stavu počet zástupcov zdravotných poisťovní (z každej zdravotnej poisťovne jeden člen). Znižuje sa počet odborníkov o dvoch. Oproti doterajšiemu stavu sa budú menovať aj náhradníci členov, aby sa zabezpečila funkčnosť v prípade neprítomnosti člena.

K bodu 27:
Ministerstvu zdravotníctva sa dáva možnosť rozhodnúť o zmene zaradenia zdravotníckej pomôcky v zozname zdravotníckych pomôcok aj bez návrhu žiadateľa.
.  
K bodu 28:
     Ustanovujú sa náležitosti žiadosti o zaradenie dietetickej potraviny do zoznamu dietetických potravín.
  
K bodu 29:
Určuje sa začiatok konania a forma začiatku konania o posudzovaní žiadosti o zaradenie, zmenu zaradenia a vyradenie lieku, zdravotníckej pomôcky alebo dietetickej potraviny. 

K bodu 30 a 31:
     Spresňuje sa okruh členov, ktorí môžu byť členmi kategorizačných komisií a kategorizačných rád.
 
K bodom 32 :
Definuje sa účastník konania, ktorým je výrobca alebo ním ustanovený splnomocnenec.

K bodu 33 až 35 a 37:
Navrhuje sa vypustenie ustanovení, ktoré sú pri kategorizácii liekov v praxi ťažko realizovateľné.

 K bodu 36:
     Určuje sa postup pri rozklade voči rozhodnutiu ministerstva. V tomto procese sa zapája do činnosti príslušná kategorizačná rada. 
       
K bodu 38:
     Určuje sa spôsob vydávania zoznamu liekov, zoznamu zdravotníckych pomôcok a zoznamu dietetických potravín formou smernice, ktorú ministerstvo zverejňuje vo Vestníku MZ SR a vyhlasuje v Zbierke zákonov uverejnením oznámenia o jej vydaní. 

K bodu 39:
     Ustanovuje sa, že doteraz vydané opatrenia strácajú platnosť od dňa nadobudnutia účinnosti smerníc vydaných podľa tohto zákona. 

K bodu 40:
Ustanovuje sa, že doteraz platná príloha č. 1 stráca platnosť od dňa nadobudnutia účinnosti všeobecne záväzného právneho predpisu, ktorý vydá  Ministerstvo zdravotníctva Slovenskej republiky. 

K bodu 41:
Rámcovo sa upravuje rozsah zdravotnej starostlivosti, ktorá nebude osobe poskytovaná bezplatne na základe povinného zdravotného poistenia a na ktorú sa osoba môže zmluvne pripoistiť. 

K bodu 42:
Legislatívno technická úprava.

K bodu 43:
	Navrhovaná príloha č. 2 obsahuje zníženie  počtu anatomicko-terapeutických skupín liečiv, z ktorých najmenej jeden liek je plne uhrádzaný na základe zdravotného poistenia. Vypustené boli napr. stomatologické prípravky. V prílohe č. 2 zostávajú liečivá na liečbu život ohrozujúcich ochorení a závažných ochorení. 
 
Článok III

K bodu  1:	
Vymedzuje sa pojem povinného zdravotného poistenia.

K bodu  2:	
Vymedzuje sa pojem zdravotnej starostlivosti poskytovanej na základe povinného zdravotného poistenia odkazom na osobitný právny predpis.

K bodu  3:	
Vypúšťa sa povinnosť zdravotnej poisťovne uhradiť poistencovi  pri  náhlom ochorení alebo  stave  ohrozujúcom život,  ku  ktorému  dôjde  v  cudzine,  náklady nevyhnutnej  a  neodkladnej  zdravotnej  starostlivosti, ak medzinárodná zmluva neustanovuje inak.  

K bodu 4:
Vypúšťa sa právo poistenca na úhradu dopravy do najbližšieho zmluvného   zdravotníckeho zariadenia, ktoré je oprávnené poskytovať  potrebnú zdravotnú starostlivosť,   a  na   úhradu  nákladov   na  dopravu  z dôvodu, že doprava sa nepovažuje za zdravotnú starostlivosť, ale za služby súvisiace s poskytnutím zdravotnej starostlivosti.

K bodu 5:
Ustanovuje sa, že príslušná zdravotná poisťovňa poskytuje zdravotníckemu zariadeniu úhradu za poskytnutú zdravotnú starostlivosť po odpočítaní manipulačného poplatku za návštevu ambulancie odborného lekára - špecialitu, ak ide o poskytnutie sekundárnej zdravotnej starostlivosti, a manipulačného poplatku za vydanie lieku a dietetickej potraviny na lekársky predpis a zdravotníckej pomôcky na lekársky poukaz vo výške ustanovenej zákonom NR SR č. 98/1995 Z. z., ak ide o vydanie lieku, dietetickej potraviny alebo zdravotníckej pomôcky. 

K bodom 6 a 8:
V hospodárení zdravotnej poisťovne sa definujú nové príjmy súvisiace so zavedením manipulačných poplatkov za návštevu ambulancie odborného lekára - špecialistu a manipulačného poplatku za vydanie lieku a dietetickej potraviny na lekársky predpis a zdravotníckej pomôcky na lekársky poukaz a výdavky, ktoré súvisia s možnosťou úhrady služieb súvisiacich s poskytovaním zdravotnej starostlivosti z účelového fondu zdravotnej poisťovne

K bodom 7, 9 a 10:
Dopĺňa sa spôsob použitia príjmov zdravotnej poisťovne a účelového fondu zdravotnej poisťovne na úhradu nákladov služieb súvisiacich s poskytovaním zdravotnej starostlivosti.

K bodu 11:
Ustanovuje sa možnosť príslušnej zdravotnej poisťovne na základe rozhodnutia revízneho lekára uhradiť poistencovi po preukázaní úhrady nákladov zdravotnej starostlivosti poskytnutej na žiadosť poistenca nad rámec povinného zdravotného poistenia, nákladov za služby súvisiace s poskytovaním zdravotnej starostlivosti (poplatok za stravu a ubytovanie v zdravotníckom zariadení ústavnej starostlivosti, doprava, poplatok za návštevu odborného lekára-špecialistu), nákladov za  služby súvisiace s poskytovaním kúpeľnej  starostlivosti, nákladov súvisiacich s vydaním lieku, zdravotníckej pomôcky a dietetickej potraviny na osobitné medicínske účely, nákladov za pobyt sprievodcu dieťaťa prijatého do ústavnej zdravotnej starostlivosti, ak s ním poisťovňa vyslovila predchádzajúci súhlas a nákladov leteckej dopravy v prípadoch hodných osobitného zreteľa. 

Článok   IV

Analogicky s riešením problematiky očných optík sa na zabezpečenie adresnosti uzatvárania zmlúv zdravotných poisťovní o uhrádzaní prepravy poistencov zaradených do chronického dialyzačného programu a transplantačného programu na pravidelné zdravotné výkony v súvislosti s príslušným programom ustanovuje prepravca charakterizovaný ako „dopravná služba v zdravotníctve“, odlišný od prepravcu so živnostenským oprávnením na „nepravidelnú prepravu osôb“. 

Článok V
	Ustanovuje sa účinnosť predloženého zákona.